  Майя Бывальцева Парсь но гонконг грипп алямез Удмуртиын шуркынмонэ — толсуре возьмало. 6-тӥ коньывуонэ со сярысь вераз элькунысь тазалыкез утёнъя министерствоысь вакцинопрофилактикая валтӥсь внештатной ӧнерчи-эксперт Елена Данилова. «Таяз арын H1N1 грипплэн штаммез дорамы вуоз шуыса верало, вакцинае со пыртэмын. <…> Ми доры со грипп 2009-тӥ арын вуылӥз. Висён секыт ортче, кулон учыръёс тросгес луо. <…> Вань кыкетӥез штамм, H3N2, со гонконг грипп, со кылем толалтэ вӧлмемын вал. Со висёнэз эмъян секыт но кема кыстӥське», — вераз Елена Данилова. Со сяна, элькунын В грипплэсь штаммзэ возьмало. Висёнлэсь секыт бервылъёссэ алон вылысь Удмуртиын грипплы пумит вакцинаци кутскизы. Ар пумозь 40 процентэзлы элькунын улӥсьёслы прививка пуктыны малпало. «Та дыре элькунэ 400 сюрслэсь трос доза вакцина вуиз ни. Вуоно шутэтскон нуналъёсы, 8-тӥ коньывуонэ, кылемез 170 сюрс вакцина вуоз шуыса возьмаськомы», — ивортӥз ӧнерчи. Вуэмын кык пӧртэм эмъюм: пиналъёслы но бадӟымъёслы «Совигрипп» но 6 ареслэсь бадӟым нылпиослы «Ультрекс». Туннэ нуналлы Удмуртиын 280 сюрслэсь трос адямилы прививка пуктэмын, со чакламезлэсь 47 процент. Прививка пуктыны луэ эмъяськонниын, со сяна, ӧнерчиос вузкарон центръёсы потаса ужало. «Со дунтэк, озьы ик дунтэк луоз вузкарон центръёсын но, вань мылкыд карисьёслы. Ваньзылы прививка пуктом, ивортодэт сётом, озьы висён алян вакытлы тӥ утемын луоды», — ватсаз Елена Данилова. Сыӵе ужрад «Столица» вузкарон центрын, али «ЦУМ», «Пассаж», «КИТ» но «Парма» вузкарон центръёслэн кивалтӥсьёсынызы вераськонъёс нуо. Ӧнерчиослэн ужан дырзы но инты сярысь ивортонъёс элькунысь тазалыкез утёнъя министерстволэн но Ижкар администрацилэн сайтъёсазы шараямын луозы. Тегъёс: Тазалык Ижкар Удмуртия грипп Тазалыкезутёнъяминистерство вакцина  